Päätöslauselma [1]

Zimbabwen tilanteesta

AKT:n ja EU:n yhteinen parlamentaarinen edustajakokous, joka

- kokoontui Port Moresbyssä (Papua-Uusi-Guinea) 25.– 28. marraskuuta 2008,

- ottaa huomioon työjärjestyksensä 17 artiklan 2 kohdan,

- ottaa huomioon panafrikkalaisen parlamentin vaalitarkkailuvaltuuskunnan 29. maaliskuuta 2008 antaman selonteon Zimbabwen tasavallan yhdenmukaistetuista vaaleista,

- ottaa huomioon panafrikkalaisen parlamentin vaalitarkkailuvaltuuskunnan 29. kesäkuuta 2008 antaman alustavan selonteon Zimbabwen presidentinvaaleista ja edustajainhuoneen täytevaaleista,

- ottaa huomioon panafrikkalaisen parlamentin vaalitarkkailuvaltuuskunnan 30. kesäkuuta 2008 antaman väliselvityksen Zimbabwen presidentinvaaleista ja edustajainhuoneen täytevaaleista,

- ottaa huomioon Afrikan unionin Zimbabween lähettämän vaalitarkkailuvaltuuskunnan 29. kesäkuuta 2008 antaman alustavan selonteon,

- ottaa huomioon Afrikan unionin huippukokouksessa Sharm el-Sheikhissä 1. heinäkuuta 2008 annetun päätöslauselman kansallisen yhtenäisyyden hallituksen perustamisesta Zimbabween,

- ottaa huomioon eteläisen Afrikan kehitysyhteisön (SADC) parlamentaarisessa foorumissa vuonna 2001 antamat demokraattisten vaalien periaatteet ja ohjeet ja SADC:n huippukokouksessa Mauritiuksessa elokuussa 2004 hyväksytyt demokraattisten vaalien periaatteet ja ohjeet,

- ottaa huomioon ZANU-PF-puolueen (Zimbabwen afrikkalainen kansallinen liitto — Isänmaallinen rintama) ja MDC-puolueen (Demokraattisen muutoksen liike) kahden kokoonpanon 15. syyskuuta 2008 tekemän sopimuksen Zimbabwen haasteiden ratkaisemisesta,

- ottaa huomioon SADC:n sopimuksen ja siihen liittyvät pöytäkirjat, SADC:n vaalipöytäkirja mukaan luettuna,

- ottaa huomioon Afrikan unionin perustamisasiakirjan, Afrikan ihmis- ja kansalaisoikeuksien peruskirjan ja aloitteen uudesta kumppanuudesta Afrikan kehittämiseksi (NEPAD),

A. ottaa huomioon, että maaliskuun 2008 presidentinvaalit, parlamenttivaalit (alahuone) ja senaattivaalit ja vaalien viimeinen kierros kesäkuussa toteutuivat sellaisten Mugaben ZANU-PF -puolueen sotilaiden ja Zimbabwen armeijan osastojen väkivaltaisuuksien ja opposition oikeuksien rikkomusten vallitessa, joita ei voida hyväksyä,

B. panee merkille, että MDC-oppositiopuolueen pääsihteerin Tandai Bitin pidätys vaalien viimeisen kierroksen kampanjan aikana ja yritys murhata saman puolueen johtaja, Robert Mugaben vastaehdokas Morgan Tsvangirai, jonka oli paettava eurooppalaiseen lähetystöön ja lopulta poistuttava maasta, johtivat siihen, että Morgan Tsvangirain oli luovuttava presidentinvaalien viimeisestä kierroksesta,

C. ottaa huomioon, että huolimatta painostuksesta ja kaikenlaisesta väestöön kohdistuvasta uhkailusta Morgan Tsvangirai sai presidentinvaalien ensimmäisellä kierroksella selkeän enemmistön äänistä, ja ottaa huomioon, että myös MDC-puolue voitti parlamenttivaalit (alahuone) ja parlamentin puhemiehen vaalit,

D. ottaa huomioon, että 27. kesäkuuta 2008 järjestetyn vaalien viimeisen kierroksen virallisten tulosten perusteella pitkäaikainen presidentti Robert Mugabe valittiin uudelleen Morgan Tsvangirain jäätyä pois,

E. panee merkille, että useat afrikkalaiset vaalitarkkailuvaltuuskunnat (Länsi-Afrikan valtioiden talousyhteisö, panafrikkalainen parlamentti ja Afrikan unioni) katsovat, että väkivaltaisuuksien vuoksi vaalitulokset eivät ilmennä ihmisten tahtoa,

F. ottaa huomioon, että 15. syyskuuta 2008 saavutettu poliittinen yhteisymmärrys kansallisen yhtenäisyyden hallituksen perustamisesta kriisin lopettamiseksi on edistysaskel, joka saavutettiin presidentti Thabo Mbekin välityksellä,

G. panee merkille, että kahden osapuolen välisten kansallisen yhtenäisyyden hallitusta koskevien neuvottelujen umpikujatilanne jatkuu edelleen,

H. panee merkille, että tuhoisasti toimitetut vaalit ovat pahentaneet entisestään Zimbabwen väestön katastrofaalista humanitaarista tilannetta ja pakottaneet ihmisiä muuttamaan kodeistaan tai lähtemään maasta,

I. ottaa huomioon, että koleraepidemia on puhkeamassa maassa, jonka terveydenhuoltojärjestelmä on käytännössä romahtanut ja vedenjakelu keskeytynyt; ottaa huomioon, että elinajanodote on laskenut naisten ja miesten aiemmasta 60 vuodesta miehillä 37 vuoteen ja naisilla 34 vuoteen viimeisen kymmenen vuoden aikana; ottaa lisäksi huomioon, että Zimbabwessa 1,7 miljoonalla ihmisellä on HIV-tartunta,

J. ottaa huomioon, että Maailman elintarvikeohjelma toimitti ruokaa 2 miljoonalle Zimbabwen asukkaalle lokakuussa, mutta että määrän odotetaan nousevan 5,1 miljoonaan vuoden 2009 alkuun mennessä, mikä tarkoittaa sitä, että puolet maan väestöstä on pian riippuvainen avustuksista,

K. panee merkille, että UNICEFin mukaan vain noin 40 prosenttia maan opettajista osallistuu opetustunteihin ja vain kolmannes oppilaista käy koulussa,

L. panee huolestuneena merkille, että valtuuskuntaa, johon kuului Yhdysvaltojen entinen presidentti Jimmy Carter, YK:n entinen pääsihteeri Kofi Annan ja ihmisoikeusaktivisti Graça Machel, ei valitettavasti päästetty Zimbabween,

1. tuomitsee tiukasti väestöä vastaan kohdistetut väkivaltaisuudet ja uhkailut, joiden tarkoituksena oli vaikuttaa äänestämiskäyttäytymiseen vuoden 2008 vaaleissa, sekä opposition oikeuksien rikkomiset;

2. ilmoittaa, että kun otetaan huomioon kyseiset räikeät väkivaltaisuudet, Zimbabwessa kesäkuussa 2008 pidettyjä vaaleja ei voida pitää avoimina, uskottavina ja oikeudenmukaisina;

3. pitää myönteisenä afrikkalaisten presidentti Thabo Mbekin johdolla toteuttamia välityspyrkimyksiä ja kehottaa Afrikan maita ja alueellisia elimiä, kuten SADC ja AU, sekä keskeisiä afrikkalaisia vaikuttajia aloittamaan pikaisesti neuvottelut ja sen jälkeen valvonnan Zimbabwen tilanteen ratkaisemiseksi;

4. katsoo, että kansallisen yhtenäisyyden hallitus on ratkaisu kriisin lopettamiseksi siirtymäkauden ajaksi, jolloin voitaisiin uudistaa hallintoelimiä ja palauttaa oikeusvaltio; korostaa, että 15. syyskuuta 2008 tehdyn vallanjakoa koskevan sopimuksen osapuolet sopivat tekevänsä yhteistyötä kestävän ja pysyvän demokratiaan perustuvan rauhanomaisen ratkaisun saavuttamiseksi Zimbabwen nykyiseen poliittiseen, taloudelliseen ja sosiaaliseen kriisiin;

5. vaatii kaikkia sopimuksen osapuolia pitämään kiinni sitoumuksistaan ja sitoutumaan rakentavalla tavalla ja täysimääräisesti sopimuksen täytäntöönpanoon ja osoittamaan enemmän sitoutuneisuutta ja maltillisuutta neuvotteluissa; korostaa, että kaikki osapuolet ovat yhdenvertaisia ja että kenenkään ei pitäisi toteuttaa yksipuolisia toimenpiteitä, kun uutta hallitusta muodostetaan;

6. vetoaa voimakkaasti kansainväliseen yhteisöön, jotta Zimbabwen asukkaille voitaisiin taata pikaisesti tarvittavan humanitaarisen avun toimittaminen;

7. panee merkille poliittisen kriisin tuhoisat vaikutukset Zimbabwen asukkaisiin; panee merkille EU:n hiljattain tekemän päätöksen 10 miljoonan euron määrärahojen myöntämisestä avustustoimintaan ja kehottaa Zimbabwen viranomaisia poistamaan kaikki humanitaarisia avustusjärjestöjä koskevat rajoitukset ja takaamaan, että humanitaarinen apu voidaan toimittaa ihmisyyden, neutraalisuuden, puolueettomuuden ja itsenäisyyden periaatteiden mukaisesti;

8. ilmaisee olevansa erittäin huolissaan Zimbabwen pakolaisten tilanteesta alueella ja on pahoillaan Zimbabwen pakolaisten kokemista väkivaltaisuuksista naapurimaissa; kehottaa Euroopan komissiota myöntämään naapurimaille tukea pakolaisille suunnatuista rahoituksellisen ja aineellisen tuen ohjelmista;

9. vetoaa voimakkaasti kaikkiin sidosryhmiin ja kansainväliseen yhteisöön kehottaen niitä olemaan valmiita takaamaan avun pikaisen toimittamisen Zimbabwen konfliktin jälkeiseen jälleenrakentamiseen;

10. on erittäin pahoillaan siitä, että Mugaben hallinto ei myöntänyt maahan pääsyyn tarvittavaa viisumia humanitaarisen avun valtuuskunnalle, johon kuului YK:n entinen pääsihteeri Kofi Annan, Yhdysvaltojen entinen presidentti Jimmy Carter ja naisten ja lasten oikeuksia puolustava Graça Machel, jotka halusivat käyttää vaikutusvaltaansa lisätäkseen välitöntä ja pitkän aikavälin avustusta maahan Zimbabwen asukkaiden vakavien kärsimysten lopettamiseksi; kannattaa ponnekkaasti kyseisen valtuuskunnan pyrkimysten jatkamista Zimbabwen humanitaarisen kriisin lievittämiseksi;

11. kehottaa tulevaa kansallisen yhtenäisyyden hallitusta perustamaan neutraalin ja itsenäisen rauhaan ja sovintoon erikoistuneen komission, jonka tavoitteena on edistää kansallista parantumisprosessia ja joka arvioi ihmisyyden vastaisia rikoksia, kidutuksia, raiskauksia ja muita sisäisissä selkkauksissa tehtyjä rikoksia;

12. uskoo, että juuri valitun parlamentin on saatava rahoitusta ja tukea, jotta se voisi parantaa valmiuksiaan;

13. kehottaa yhteispuheenjohtajiaan viemään tämän päätöslauselman AKT-EU-ministerineuvostolle, Euroopan komissiolle, panafrikkalaiselle parlamentille, Zimbabwen hallitukselle ja parlamentille, Afrikan unionille, eteläisen Afrikan kehitysyhteisölle ja YK:n pääsihteerille.

[1] AKT:n ja EU:n yhteinen parlamentaarinen edustajakokous hyväksynyt 28. marraskuuta 2008 Port Moresbyssa (Papua-Uusi-Guinea).

--------------------------------------------------